Papersnake/gushiwen huggingface dataset:
商霖卷为淮阴陈民望赋奉例挥使
符锡（明代）

蜀相隆中昔未遇，管乐自比人争嗤。乘时不解致真主，掀揭风云那得知。

许身稷契者谁子，冻饿作诗愁欲死。泥沙龙卧亦已多，会际安知不如此。

君不见汉时卜庶长，君不见秦时张主翁。椎埋折拉齿国士，一挥百万称世雄。

淮阴有美况年少，冠玉未可轻嘲笑。岁旱窃慕商家霖，横目何人许同调。

庙堂正尔咨吁谟，耕莘钓渭庸非夫。傥驰精爽见物色，忍使苍生望眼枯。
和惠老元日立春复雪韵
袁说友（宋代）

一声春正晓，雪里荐新年。
揽镜星霜久，催人岁月迁。
化工原著意，物态漫争妍。
我老心尤迟，居閒觉地偏。
面壁庵
李弥逊（宋代）

败壁纵横销翠烟，岩花犹落旧庵前。
从来说法无人会，寂寂空山谩九年。
绝句
石愗（宋代）

来时万缕弄轻黄，去日飞毬满路旁。
我比杨花更飘荡，杨花只是一春忙。
暮春杂兴
葛起耕（宋代）

紫椹累累缀碧桑，林塘雨过绿生香。
荆扉昼掩苍苔寂，留得芸签伴日长。
罗湖八首
刘克庄（宋代）

颍水箕山未脱然，直须断尽世间缘。
野人曾被子朱轓涴，不作天仙作地仙。
次韵酬孙艮斋三首
杨公远（宋代）

抱膝孤吟欠范模，原随鸡犬藉丹炉。
傥能化得尘凡骨，差胜无声水墨图。
偈颂十六首
释如净（宋代）

云形水意拥通身，德用不孤道正亲。
年少风流犹一段，花棚铺锦蝶飞频。
冬至留滞舒州有怀岁旦泊舟平江门外
曹彦约（宋代）

舒郡惊冬节，吴门忆岁时。
天寒城闭早，冻合水行迟。
再拜为兄寿，同声念母慈。
穷年终是客，至日始题诗。
既去楚念潘别驾留滞沙洋不得归为诗慰之
游朴（明代）

萧萧清角竞南风，冉冉浮云蔽远空。自有蝍且甘腐带，翻令燕雀笑冥鸿。

我来谁复持秦镜，尔去无须念楚弓。不见聊城射书后，飘然高蹈海之东。
雁后归（想娉婷·三之二）
贺铸（宋代）

鸦背夕阳山映断，绿杨风扫津亭。月生河影带疏星。青松巢白亭，深竹逗流萤。

隔水彩舟然绛蜡，碧窗想见娉婷。浴兰熏麝助芳馨。湘弦弹未半，凄怨不堪听。
浔阳春三首。春来
白居易（唐代）

春来触地故乡情，忽见风光忆两京。金谷踏花香骑入，

曲江碾草钿车行。谁家绿酒欢连夜，何处红楼睡失明。

独有不眠不醉客，经春冷坐古湓城。
临江中秋同诸公慧力寺泛舟回遂集愚楼玩月分体各赋
高咏（清代）

丁丁莲漏秋宵短，银屏华烛明高馆。瑶席清尊坐不迟，芳洲画楫归何缓。

入窗花雾香蓊蒙，珠帘四角垂玲珑。桂花扶疏玉除冷，菡萏披折金塘空。

千家罗幕兰灯淡，明月正过寒江东。群山寂寂锁苍翠，碧汉金波光泻地。

挥杯夜醉使君楼，题诗晚出城南寺。美人接座气堂堂，骐驎騕袅争腾骧。

雄剑刜钟烁紫电，北斗挂户森长芒。二十五声何太早，胡床坐啸重倾倒。

朱栋华榱倚半空，凤丝雁柱愁清晓。霓裳仙子归海宫，沾衣凉露回天风。

桃笙醉卧不知处，东方叠浪朝霞红。
喜雪
李商隐（唐代）

朔雪自龙沙，呈祥势可嘉。有田皆种玉，无树不开花。

班扇慵裁素，曹衣讵比麻。鹅归逸少宅，鹤满令威家。

寂寞门扉掩，依稀履迹斜。人疑游面市，马似困盐车。

洛水妃虚妒，姑山客漫夸。联辞虽许谢，和曲本惭巴。

粉署闱全隔，霜台路正赊。此时倾贺酒，相望在京华。
次韵奉赠父友罗公八十自寿
皇甫汸（明代）

年同渭叟罕能跻，况复功成谢钓溪。典郡昔闻人尽慕，归田早与世相睽。

舆间载酒称元亮，座上谈诗数稚圭。老眼平生书癖在，尚堪散帙对燃藜。
郭恕先为富人子作风鸢图偿平生酒肉之饷富人
徐渭（明代）

春来偏与老人仇，腰膂如弓项领柔。
看鹞观灯都好景，正难高处去抬头。
观游鱼
白居易（唐代）

绕池闲步看鱼游，正值儿童弄钓舟。
一种爱鱼心各异，我来施食尔垂钩。
桃竹黄莺
赵佶（宋代）

出谷传声美，迁乔立志高。故教桃竹映，不使近蓬蒿。
伯氏到济南寄诗颇言太守居有湖山之胜同韵和
黄庭坚（宋代）

西来黄犬传佳句，知是陆机思陆云。
历下楼台追把酒，舅家宾客厌论文。
山椒欲雨好云气，湖面逆风生水纹。
想得争棋飞鸟上，行人不见只听闻。
送层公回闽 其二
陈廷和（清代）

众鸟归飞暮，羊城孤客愁。一身萍底影，双眼水中鸥。

长夜空思月，无家始识秋。羡君轻去住，何计觅同舟。
赵季茂以酒香蠃来适亦得京中远致此品乃鲜者
岳珂（宋代）

海蠃风味冠东瀛，一种俱从香得名。
毕卓醉醒瓮犹卧，左车生致鼎堪烹。
受餐敢返盘持璧，执讯不妨诗报琼。
有命其言君听取，一生一死见交情。
山居 盘谷
程俱（宋代）

重重翠联锦，一掩一回处。三径踏烟霞，披榛自来去。
田家二首 其二
华镇（宋代）

绕舍澄沟玉色方，夹堤密树俨修廊。霜迟留得秾阴绿，秋冷全无潦水黄。

独木短桥通别圃，攒芦新廪出高墙。终年饱暖人生足，何必崎岖走异乡。
贻林铎
黄滔（唐代）

终被春闱屈，低回至白头。寄家僧许岳，钓浦雨移洲。

战士曾怜善，豪门不信愁。王孙草还绿，何处拟羁游。
乌夜号
李群玉（唐代）

层波隔梦渚，一望青枫林。
有鸟在其间，达晓自悲吟。
是时月黑天，四野烟雨深。
如闻生离哭，其声痛人心。
悄悄夜正长，空山响哀音。
远客不可听，坐愁华发侵。
既非蜀帝魂，恐是桓山禽。
四子各分散，母声犹至今。
题郑驸马林亭
姚合（唐代）

东园连宅起，胜事与心期。幽洞自生药，新篁迸入池。

密林行不自，芳草坐难移。石翠疑无质，莺歌似有词。

莎台高出树，藓壁净题诗。我独多来赏，九衢人不知。
琐窗寒
方千里（宋代）

燕子池塘，黄鹂院落，海棠庭户。东君暗许，借与轻风柔雨。奈春光困人正浓，画栏小立慵无语。念冶游时节，融怡天气，异乡愁旅。

朝暮。凝情处。叹聚散悲欢，岁常十五。连飞并羽，未抵鸳朋凤侣。算章台、杨柳尚存，楚娥鬓影依旧否。再相逢、拚解雕鞍，燕乐同杯俎。
送人赴学官二首 其二
方一夔（宋代）

清时岩穴下弓旌，儒馆翘才尽至公。诗记行程囊古锦，剑装新至𩍐花骢。

莫因贵宦负远志，当为饥民念鞠躬。欲问故人在何处，旧山桂树正丛丛。
哭令人
王十朋（宋代）

三十年间共苦辛，忽然惊断梦中因。钟情正是我辈事，鼓缶忍同方外人。

熊胆未酬平昔志，牛衣犹是向来贫。闽山满眼同来路，木落风号泪满巾。
浯溪
林访（宋代）

文士相轻自古然，堪嗟嘲咏费雕镌。
元颜文笔非余子，示可毛疵议昔贤。
湖乡检旱回入南路夜宿江寺对望郛郭
余靖（宋代）

高城锁夕霭，远水浮秋空。
此时行役心，展转如飞蓬。
路入浅沙断，堪恸车辙穷。
岂无舟楫利，枉道非所从。
虽有泉石趣，暂到徒匆匆。
儿啼不入门，敢辞身狥公。
梦归身未归，薄宦真池龙。
披衣复起坐，惊鸿鸣西风。
偈颂六十七首 其四十一
释原妙（宋代）

前四十五日何处去，焦尾大虫入闹市。后四十五日何处来，三脚驴子上高台。

俊鹰快鹞便合乘时，跛鳖盲龟徒劳𨁝跳。
野次遇雨
王炎（宋代）

木末云屯飞雨暗，柳梢水到水溪深。
身随王事有行役，家在江溪无信音。
但得林泉堪著眼，莫将轩冕更关心。
拂衣何日径归去，青鬓不禁愁绪侵。
庚戌仲春因公乘传道出巴陵暮登岳阳楼感赋
汪为霖（清代）

日落巴陵道，登楼意浩然。神仙不可见，遗迹至今传。

暮景来苍莽，年华感逝川。凭栏一杯酒，余醉枕湖眠。
夜行船
丘崈（宋代）

聊复戏作以谢。尘务满前，略无佳惟一过目，幸甚。

一舸鸱夷云水路。贪游戏、悄忘尘数。明月长随，清风满载，那向急流争渡。

邂逅占星来已暮，芝封待、却催归去。倚玉蒹葭，论文尊俎，回首笑谈何处。
次韵卢赞元再喜雪
刘子翚（宋代）

史君新诗来不绝，灿灿珠星联璧月。
黄堂旌旆晓排衙，喜见宾僚重贺雪。
寒儒茅屋补更穿，雪余仍值江风颠。
拟招邻叟共一醉，斗酒十千愁费钱。
南枝又见新梅萼，试熨春衫冷难著。
飘零节物易惊心，常恐星星侵鬓脚。
东阁何当呼侍儿，蟹螯不妨左手持。
参陪后乘尽珠履，谁赋刘叉冰柱诗。
跳珠轩
董嗣杲（宋代）

溪流稳信竹龙驱，声绕阑虚入耳孤。
此窍可消诸念妄，一丸长跃半空珠。
挂瓢舀水应知味，就壁龛碑不用趺。
谁谓佛灵占有验，殆于儿戏果何殊。
明堂礼成诗
杨简（宋代）

去腊陈三劄，兹秋奉九筵。
群英俱有赋，孤迹敢无篇。
宗祀新隆礼，宸衷上格天。
虚明融寂寞，大化合敷宣。
近骇边烽急，前惊内寇连。
鬼神虽然佑，刑政谨将然。
咸谓公私杂，希聆宰相贤。
积深千万弊，任止二三年苟且姑循旧，
嗟咨亦屡传。旱蝗难熟视，
殍殣惨相联。寒后裘方索，
薪间火已然。冕旒几咫尺，
轩陛隔天渊。善颂无谀语，
愚衷有至虔。
和陶读《山海经》，并引 其十
苏轼（宋代）

金丹不可成，安期渺云海。谁谓黄门妻，至道乃近在。

尸解竟不传，化去空馀悔。丹成亦安用，御气本无待。
送泰阇梨
释智愚（宋代）

井梧初堕别芝园，棕笠秋行过海边。沙上有人搏律虎，谓言经钞未曾诠。
次前韵示弟茝
陈著（宋代）

梅老竹疏疏，先有有敝庐。
偷生俄八十，课子尚三余。
脚软安凭杖，牙衰烂煮蔬。
天犹嫌过分，时复病河鱼。
余自子至丁酉十南之间诗不及百首而困穷流落
徐瑞（宋代）

吾生汩汩何所就，只送流光添南丝。
起寻诸老已半鬼，回首十南无百诗。
刻意文章终害道，无心世路任多岐。
便须擘画三千岁，不住青城即武夷。
观励宗伯竞渡图即事述怀因题其后
祁寯藻（清代）

榑桑日出天下晓，万顷一碧沧溟小。九龙飞舞出瑶池，五色离溟逐仙鸟。

阳开阴合争后先，独有黄龙更夭矫。腾拿宛宛从东来，衔尾群龙不敢掉。

忆昔澄虚水阁凉，仙蓂一叶开端阳。至尊亲御芙蓉榭，侍从齐排鹓鹭行。

须臾彩凤传丹字，岂止骊珠三十四。云霞骀荡曳波涛，弦管鸥鸦破空翠。

羽扇香罗拜赐回，钧天广乐梦中催。诘朝独鼓湘江楫，同伴争夸碧玉杯。

圣人作事无过举，上奉慈欢下胞与。禾黍惟思协雨旸，岁时何必沿荆楚。

楚此二三年厌使轩，归来道路喜传言。已见锦标辞凤掖，更闻绛树出梨园。

白头宫保得案吏，能说三朝泰平事。赫赫穿池教战功，明明却马焚裘意。

当日如山众画工，郎唐争貌玉花骢。不许金明绘池水，但令殿壁图豳风。

此图却出词臣手，点染新蒲兼细柳。江山人物清且妍，想见鼚轩豹尾后。

吾皇俭德继先皇，嘉颂无烦第马扬。南海鲸鲵扫三窟，东吴粳稻集千航。
寄人
刘克庄（宋代）

老携诗卷入京华，觅店先须近酒家。
白发但能妨进取，未妨痛饮插梅花。
和张倅唐英咏梅十四首 其十一
陈傅良（宋代）

纷华有心说，艳美得目送。越在篁苇间，顾使诗兴动。

诗人被花恼，尽日手自弄。愁吟日不足，又作栩栩梦。
仙意
欧阳修（宋代）

孤桐百尺拂非烟，凤去鸾归夜悄然。
沧海风高愁燕远，扶桑春老记蚕眠。
槎流千里才成曲，桂魄经旬始下弦。
独有金人寄遗恨，晓盘云泪冷涓涓。
己卯十月一日至燕越五日罹狴犴有感而赋
文天祥（宋代）

衮衣坐缧絏，世事亦堪哀。
枕外亲炊黍，炉边细画灰。
无人泪垂血，何地骨生苔。
风雪江南路，梦中行探梅。
月来高
唐寅（明代）

烟锁垂阳院，日长绣帘卷。
人静莺聱细，花落垂门掩。
薄幸不来，羞睹画梁燕。
天涯咫尺，咫尺情人远。
只怕路阻蓝桥，无由得见天。
天若肯周全，除非是梦里相逢，把奴衷肠诉一遍。
献同年孔郎中
林宽（唐代）

炊琼爇桂帝关居，卖尽寒衣典尽书。驱马每寻霜影里，

到门常在鼓声初。蟾枝交彩清兰署，鸾珮排光映玉除。

一顾深恩身未杀，争期皎日负吹嘘。
次韵乐著作送味
苏轼（宋代）

少年多病怯杯觞，老去方知此味长。
万斛羁愁都似雪，一壶春味若为汤。
次韵乐著作天庆观醮浊世纷纷肯下临，梦寻飞步五云深。
无因上到通明殿，只许微闻玉佩音。
题陈迦陵填词图，为张养如作 其七 尾声
易顺鼎（清代）

幻影三生无处躲。休惹起看画的更风魔。教说与小云郎应识我。
严陵钓台
钱闻诗（宋代）

无复尘劳梦，犹蒙故旧知。
宁辞万钟禄，不负一纶丝。
感事吟
邵雍（宋代）

四海三江与五湖，只通舟楫不通车。
往来无限安平者，岂是都由香一炉。
游福感寺答少年
卓英英（唐代）

牡丹未及开时节，况是秋风莫近前。

留待来年二三月，一枝和露压神仙。
韩公行状
李翱（唐代）

公讳愈，字退之，昌黎人。生三岁，父殁，养于兄会舍。及长读书，能记他生之所习，年二十五，上进士第。

元和十二年秋，以兵老久屯，贼未灭，上命裴丞相为淮西节度使，以招讨之。丞相请公以行，为行军司马，从丞相居于郾城。公知蔡州精卒悉聚界上，以拒官军，守城者率老弱，且不过千人，亟白丞相，请以兵三千人间道以入，必擒吴元济。丞相未及行，而李愬自唐州文城垒提其卒以夜入蔡州，果得元济。蔡州既平，布衣柏耆以计谒公，公与语，奇之。遂白丞相曰：“淮西灭，王承宗胆破，可不劳用众，宜使辩士奉相公书，明祸福以招之，彼必服。”丞相然之。公令柏耆口占为丞相书，明祸福，使柏耆袖之以至镇州。承宗果大恐，上表请割德、棣二州以献。丞相归京师，公迁刑部侍郎。

岁馀，佛骨自凤翔至，传京师诸寺，时百姓有烧指与顶以祈福者。公奏疏言：“自伏羲至周文、武时，皆未有佛，而年多至百岁，有过之者。自佛法入中国，帝王事之，寿不能长。梁武帝事之最谨，而国大乱。请烧弃佛骨。”疏入，贬潮州刺史。移袁州刺史，百姓以男女为人隶者，公皆计佣以偿其直而出归之。入迁国子祭酒。有直讲能说《礼》而陋于容，学官多豪族子，摈之不得共食。公命吏曰：“召直讲来，与祭酒共食。”学官由此不敢贱直讲。奏儒生为学官，日使会讲。生徒奔走听闻，皆相喜曰：“韩公来为祭酒，国子监不寂寞矣。”

公气厚性通，论议多大体；与人交，始终不易。凡嫁内外及交友之女无主者十人。幼养于嫂郑氏，及嫂殁，为之服期以报之。深于文章，每以为自扬雄之后，作者不出，其所为文未尝效前人之言，而固与之并。自贞元末，以至于兹，后进之士，其有志于古文者，莫不视公以为法。
始平晚息
王勃（唐代）

观阙长安近，江山蜀路赊。客行朝复夕，无处是乡家。
初出济州别城中故人
王维（唐代）

微官易得罪，谪去济川阴。
执政方持法，明君照此心。
闾阎河润上，井邑海云深。
纵有归来日，各愁年鬓侵。
早春
张耒（宋代）

辉辉暖日弄游丝，风软晴云缓缓飞。
残雪暗随冰笋滴，新春偷缓柳梢归。
可怜鬓发蹉跎老，每惜梅花取次稀。
何事都城轻薄子，买欢酤酒试春衣。
与鄂州都统张提刑
杨冠卿（宋代）

五云楼阁武昌宫，曾挫曹瞒百万雄。
今古兴亡付流水，江山弹压赖元戎。
折衡尊俎笑谈里，极目关河指顾中。
准拟明年会京洛，为君沽酒醉春风。
病起窥园十绝
刘克庄（宋代）

久匣菱花懒一窥，都忘挟弹洛阳时。
若非病起临池水，白尽须眉不自知。
游谭田寺
蒋金部（宋代）

我爱谭田寺，短桥横碧波。
数椽松竹里，静处不须多。
奉和公择舅氏送吕道人研长韵
黄庭坚（宋代）

奉身玉壶冰，立朝朱丝弦。
妙质寄郢匠，素心乃林泉。
力耕不罪岁，嘉谷有逢年。
校书天禄阁，蓺竹老风烟。
携提寒泉泓，松煤厌磨研。
藉甚在台省，六经勤传笺。
谏草蠹穿穴，江湖渺归船。
春官酌典礼，日月丽秋天。
少也长母家，学海颇寻沿。
诸公许似舅，贱子岂能贤。
辕驹蒙推挽，官次奉丹铅。
新诗先旧物，包送比青毡。
缪传黄梅钵，未印少林禅。
汲井涤败墨，苍珪谢磨镌。
玉蟾泻明滴，要须笔如椽。
眷求尽耆德，舅氏且进迁。
山龙用补衮，舟楫功济川。
当身任百世，旧学不虚捐。
私持杀青简，缉缀报餐钱。
屡书愿无愧，傥继麟趾篇。
新晴四和庵字韵
林希逸（宋代）

衰懒如僧不出庵，雨晴春又遍溪南。周天日度一日一，初夜月生三月三。

还丹只是安乐法，虚白应难容易谈。最喜无名公自传，何须儒学记齐聃。
和吕御史咏院中丛竹
张纮（两汉）

闻君庭竹咏，幽意岁寒多。叹息为冠小，良工将奈何。
次日同夏若时陪叶梅廊过集式谷堂即事
张拙（唐代）

秋深夹路起凉烟，步入迁莺别有天。散诞形骸无俗韵，流连笑语得清缘。

摘来篱豆供鲜荚，买到鲈鱼不问筌。一室羲皇真意在，萧骚霜鬓各忘年。
望江南（四之四）
王安石（宋代）

三界里，有取总灾危。普愿从生同我愿，能于空有善思惟。三宝共住持。
浔阳歌十首 其九
孙一元（明代）

王公众道善提兵，伍守临锋气亦横。大战长江看掎角，成功今日是书生。
涉园
王授（清代）

日涉东西园，乐意随春长。梅花暗香雪，风细月复明。

林亭晚更幽，山鸟时一响。地僻寡朋从，兴至每独逞。

平生疾病淹，乃得脱尘鞅。著我丘壑间，乾坤任俯仰。
送严陵教方汝楫用后村韵
林希逸（宋代）

官是东莱初补处，诸生料得熟香名。县知讲席通三昧，合向明廷听五英。

君有奇才宜凤翥，我安穷分乐鸥盟。鸡群有鹤令人喜，伊昔翁曾共短檠。
相士求语
释居简（宋代）

先生眸子碧于秋，把我形容内外搜。我有未生前面目，拟于何处说来由。
曾同年南仲至自德清二首
袁说友（宋代）

岁月飞梭疾，交游旧雨疏。
故人欣戾止，之了最相于。
话旧须樽酒，奔忙缺饭蔬。
不酬千种意，空寄一行书。
瑶花慢·朱钿宝玦
周密（宋代）

后土之花，天下无二本。方其初开，帅臣以金瓶飞骑，进之天上，间亦分致贵邸。余客辇下，有以一枝已下共缺十八行。

朱钿宝玦，天上飞琼，比人间春别。江南江北曾未见，漫拟梨云梅雪。淮山春晚，问谁识、芳心高洁？消几番、花落花开，老了玉关豪杰！
金壶翦送琼枝，看一骑红尘，香度瑶阙。韶华正好，应自喜、初乱长安蜂蝶。杜郎老矣，想旧事、花须能说。记少年，一梦扬州，二十四桥明月。
同冯大尹醉归
袁天麒（明代）

散饮城西缓缓归，玉山颓压斗牛低。满天星月乱人影，一路弦歌送马蹄。

长笑唤醒尘世梦，朗吟惊起夜乌啼。千门万户都无闭，半捲湘帘醉眼迷。
沁园春·万里封侯
刘基（明代）

万里封侯，八珍鼎食，何如故乡。奈狐狸夜啸，腥风满地，蛟螭昼奈，平陆沉江。中泽哀鸿，苞荆隼鸨，软尽平生铁石肠。凭栏看，但云霓明灭，烟草苍茫。
不须踽踽凉凉，盖世功名百战场。笑扬雄寂寞，刘伶沉湎，嵇生纵诞，贺老清狂。江左夷吾，隆中诸葛，济弱扶危计甚长。桑榆外，有轻阴乍起，未是斜阳。
山中酬杨补阙见过
钱起（唐代）

日暖风恬种药时，红泉翠壁薜萝垂。
幽溪鹿过苔还静，深树云来鸟不知。
青琐同心多逸兴，春山载酒远相随。
却惭身外牵缨冕，未胜杯前倒接䍦。
小师崇坚乞偈
释清远（宋代）

事办须寻道，方明尔本来。禅关无锁钥，祇要用心开。
送白马僧如景往沂洲
庄昶（明代）

云水沂洲几日舟，我看白马亦沂洲。人间九万非难到，心外丝毫即远求。

江领白云樵洞雨，天誇红柿定山秋。赠言不若无言好，老子狂言活水头。
范蜀公挽辞二首 其二
韩维（宋代）

白圭绝玷成高节，古井无波见静心。朝庙肯随时俯仰，闾阎宁与俗浮沉。

新声未及乘仪凤，丽赋空馀掷地金。曾是南园预游客，春风泪洒百花林。
柴门
盛世忠（宋代）

石砌苔初合，柴门手自开。
日催开影转，风递竹声来。
蟹眼翻茶鼎，鹅儿滟酒杯。
不须忧岁计，魁芋已新栽。
望潮
李纲（宋代）

樟亭一望浙江潮，震地凌空气象骄。十万军声来海峤，三千银象混烟霄。

素车白马纵横骛，翔鹭飞鸥散漫飘。好是波平风稳后，一帆千里不崇朝。
感物
艾性夫（元代）

溪翁撷佳草，日恐饥其鱼。
霜枯野水落，（左犭右宾）獭搜无野。
翁归束稿人，寘彼溪之隅。
责以警长夜，翁计何其愚。
秋日忆友
梁兰（明代）

漠漠秋云冷，苍苍晚色昏。故人同契阔，今夕异凉温。

月黑时惊虎，山深早闭门。思君终不见，愁恨与谁论。
庚子岁五月中从都还阻风于规林·其一
陶渊明（魏晋）

行行循归路，计日望旧居。
一欣侍温颜，再喜见友于。
鼓棹路崎曲，指景限西隅。
江山岂不险？归子念前涂。
凯风负我心，戢楪守穷湖。
高莽眇无界，夏木独森疏。
谁言客舟远？近瞻百里余。
延目识南岭，空叹将焉如！
解蹀躞·醉云又兼醒雨
吴文英（宋代）

醉云又兼醒雨，楚梦时来往。倦蜂刚著梨花、惹游荡。还作一段蜂思，冷波叶舞愁红，送人双桨。
暗凝想。情共天涯秋黯，朱桥锁深巷。会稀投得轻分、顿惆怅。此去幽曲谁来，可怜残照西风，半妆楼上。
独居有怀
李商隐（唐代）

麝重愁风逼，罗疏畏月侵。怨魂迷恐断，娇喘细疑沈。

数急芙蓉带，频抽翡翠簪。柔情终不远，遥妒已先深。

浦冷鸳鸯去，园空蛱蝶寻。蜡花长递泪，筝柱镇移心。

觅使嵩云暮，回头灞岸阴。只闻凉叶院，露井近寒砧。
次韵程泰之尚书
史浩（宋代）

程王二夫子，听履上甘泉。
咳唾妙一世，万斛明珠圆。
官居季孟间，风义帝相先。
每当持论许，闻者殆欲仙。
蛟龙纵巨壑，鹰隼横寥天。
坐令胆炙余，枵腹犹便便。
程方秋欲半，金波照觥船。
追想昔年日，高会有由缘。
亲故持吉语，置酒家东偏。
今年玉堂直，对此宜无眠。
夜色凉如水，冰轮吐层颠。
顾影还自慰，身冠六卿联。
巍巍太平基，圣主乐得贤。
作句纪兹夕，所喜期不愆。
藏之在巾笥，未肯露其全。
王于退食际，仿佛知云然。
求之既愈力，璀璨出长编。
荆潭伫唱酬，凡目一洗湔。
我生亦可幸，披味如击鲜。
明朝问纸价，都下已争伟。
次达善送赵君理韵因寄畲斋陈贵白
舒岳祥（宋代）

杉棚已绝笔，复得云锦书。
况当既望后，一镜悬空虚。
恍然玉堂上，乘鹤来须臾。
君健胜我健，我臞甚君臞。
人事有离合，尺牍莫相疏。
老骥不忘骋，老耕不忘畲。
笔砚易乾涩，时时要喣濡。
井汲去泥鲋，清冽用有余。
自君之往矣，我怀久不舒。
久闻畲斋君，插架富名都。
欲往鵁鶄市，读书借其居，
我曾见其文，鼎脔出帅初。
何年澂斋老，道我问其途。
寿秦太师 其四
洪适（宋代）

恨无官职可酬公，□□寰区宠数隆。甲第益高丞相府，多仪新数大明宫。

九重礼绝恩三顾，一德名尊报两崇。安得奇才来学赋，试令给札命扬雄。
昌化双溪堂呈府签判赵
释道潜（宋代）

吴会溪山总可怜，此堂雄览独能全。银河两派来天上，黛色千能落槛前。

樵斧声沉苍霭里，钓竿人立白鸥边。多才李贺知无敌，妙句行看陋众妍。
长沙遇雪赠何待制二首 其一
张舜民（宋代）

初过湖南正惨悽，朔风边雪远相随。林欺橘柚看零落，岸拆蒹相倚倒垂。

可是辋川真入画，须教梁苑遍题诗。莫言北客都无有，且与湘人当土宜。
题樾墩书屋
林大章（明代）

白鹭洲前碧水湾，谁开风景异人间。江心地夹双乔树，海上波浮一点山。

天设画图堪赏胜，书储今古足怡颜。扁舟嘉会无多路，正属江门第一关。
客怀
陆游（宋代）

客怀耿耿向谁语，世事茫茫空自知。
坚坐嬾穷牛渚怪，倦游何恨雁门踦。
眼前客共一杯酒，身後人传千首诗。
报与故交当贺我，计归犹及菊花时。
再答
韩琦（宋代）

一从西北困边尘，瀛馆仙游更莫亲。只惯弯弧挥太白，几曾横莫赋青春。

晴郊按猎长侵暮，夜橐飞邮不待晨。多羡某棠阒无讼，时将佳句恼粗人。
晨起
李彭（宋代）

晨起按行瓜芋区，园竖畦丁争殿最。蹲鸱垄底未轮囷，蒲鸽藤间悬钩带。

锦里先生态度同，青门故侯风味在。肥家敢望李衡奴，击彊安用任棠薤。

累人仅解口腹嘲，贳酒可免寻常债。含毫初不为矜奇，遣兴聊须风雨快。
小重山·漠漠晴霓和雨收
赵鼎（宋代）

漠漠晴霓和雨收。长波千万里，拍天流。云帆烟棹去悠悠。西风里，归兴满沧州。
谩道醉忘忧。荡高怀远恨，更悲秋。一眉山色为谁愁。黄昏也，独自倚危楼。
南歌子·画幛经梅润
陈克（宋代）

画幛经梅润，罗衣尚麦寒。古苔苍石绿句栏。帘外映花新竹、两三竿。蠢蠢吴蚕卧，娉娉楚女闲。红阴角子共尝酸。肠断个侬憨态、小眉弯。
送沈生昆弟随侍之博白四绝句 其三
张方平（宋代）

东连海道彻扶桑，北望神皋斗柄旁。两处音尘杳难接，征鸿岁只到衡阳。
前调（次吴斗南登云海亭）
杨冠卿（宋代）

年少青云客，怀抱百忧宽。北窗醉卧春晓，归梦趁吴帆。来访鸱醉仙迹，极目平湖烟浪，万象一毫端。云海渺空阔，咫尺是蓬山。

佩飞霞，囊古锦，几凭阑。赤城应有居士，凤举更龙蟠。待向玉霄东望，相与神游八极，身未似云闲。长剑倚天外，功业镜频看。
秋日书梵经藏佛腹
杨宛（明代）

碧瓦云楸映半塘，静从秋色到修篁。
聊存心力于经卷，不负闲身住草堂。
微雨暗飘毫素润，轻风徐动墨池香。
书成却恨无人识，故向真空密处藏。
自京还越道中杂占六绝句 其五
唐之淳（明代）

黄昏月出大湖东，霜叶无多也自红。一色金波三万顷，垂虹亭子正当中。
赞三十六祖颂
释印肃（宋代）

提多迦初生，光超日月灯。
山顶泉迸涌，此路少人行。
和师直早春雪後五垅道中作
梅尧臣（宋代）

来寻谷口春，正值阴云结。
日暮冰霰繁，宿亭孤饭设。
侵晨登垅去，始见群峰列。
草冻未抽心，松枯犹抱节。
川傍认飞鹭，林上坠残雪。
何意待芳菲，迟留未堪折。
生朝二首
杨公远（宋代）

七年客里度初生，诗骨依然只鹤形。
梅亦清臞须却白，吾将潦鹤鬓还青。
愧无德可书银管，幸有酒堪储玉瓶。
一点灵台尘不滓，何消修炼勘黄庭。
游鼓山灵源洞次周元仲韵
李纲（宋代）

碧海吸长江，清波逾练净。我为鼓山游，潮落初放艇。

连峰翠崔鼓，倒影涵玉镜。舍舟访招提，木末缭危磴。

凌云开宝阁，震谷韵幽磬。乃知大丛林，托栖必深夐。

灵源更瑰奇，岩壑相隐映。森罗尽尤物，无乃太兼并。

伟哉造化力，至巧于此罄。烟云互卷舒，变态初不定。

岂惟冠一方，实最东南胜。周行洞浃中，泉石若奔竞。

飘萧毛发清，涤濯肺腑莹。当年喝水人，端恐溷观听。

是心如虚空，动寂岂妨并。兵戈正联绵，幽讨亦云幸。

相携得佳侣，散策谢轩乘。媮安朝夕间，未可笑赵孟。

淹留遂忘归，怅望云海暝。不负惠询期，更起沧洲兴。
宝应寺读书堂成因怀明道先生
游酢（宋代）

桥西积雪度新晴，卜筑茅堂快落成。
郁郁奇花铺野趣，关关好鸟和书声。
春浓岚色无边景，水净天光彻底清。
记得程门窗草绿，至今遐想每驰情。
北山
释绍昙（宋代）

占断幽都立孤危，周遭密布险崖机。
翻身斗里深藏稳，斫额人多到顶稀。
再和仇粹夫 其二
李之仪（宋代）

面面轩楹压水开，暑天端恐雪飞来。冰肌玉骨元无汗，更倩殷勤执板催。
布袋赞 其二
释可湘（宋代）

未下生，先行脚。袋却乾坤，簸弄自若。一汀流水白漫漫，杖子何曾探得著。
送罗以道御史归省
王绅（宋代）

商飙动西墅，落叶辞庭柯。时序易迁转，仰视鸿雁过。

柏台有名士，感慨良已多。一从服官箴，日月如飞梭。

子职既久旷，亲鬓谅已皤。恩荣赐归省，秦淮发轻舸。

骢马耀秋日，绣衣明素波。男儿能似此，亲乐当如何。
仲春大雪漫效元人体题顾寄园仿右丞江上七树 其一
王沄（清代）

七十风流老画师，练裙纨扇竹枝辞。无端催却春归去，独剪孤镫对墨池。
墨梅·其四
释居简（宋代）

莫恨丹青废画工，不须求异只须同。
玉容弗及寒鸦色，故托缁尘异汉宫。
君锡宰寿春
李覯（宋代）

沦落多愁笑不成，水边还是送君行。
官为令长前程好，地近乡关喜气生。
百里有人观惠术，三年唯我见交情。
山中后夜思贤处，风月犹应似旧清。
留别折子明丈二首
赵蕃（宋代）

久作湘中客，数从林下游。
契繇先世叙，谊向古人求。
我敢逃黄绶，公宁卧白头。
庙堂有北客，人物想中州。
子骏运使八咏堂·闲燕亭
文同（宋代）

静宇占幽深，是中何所有。
轩窗极清洁，砚席罗左右。
公余每休极，俗客曾不受。
六尺局脚床，解带就横肘。
扫除闲景物，健笔当大帚。
敢问公许年，得诗凡几首。
余自入山距出山五十五日竹屋青灯山阴杖屦忘其痴不了事矣随所赋录之得二十首 其八 听笛
徐瑞（宋代）

有客携笛来，一声山石裂。老子据胡床，东峰方吐月。
为宜兴强如心题复初斋
宋濂（明代）

昔日搀抢照五兵，今时喜见泰阶平。
春风绿酒扶残醉，斜立官桥听早莺。
别孟都督
韩翃（唐代）

平芜霁色寒城下，美酒百壶争劝把。连呼宝剑锐头儿，

少驻金羁大头马。一饮留欢分有馀，寸心怀思复何如。

他时相忆若相问，青琐门前开素书。
对菊
顾可文（明代）

丛丛黄菊绕畦栽，日日清溪抱瓮来。正是满林霜叶落，幽花偏对隐君开。
晚晴至索笑亭
陆游（宋代）

中年苦肺热，剩喜见新霜。
登览江山美，经行草树荒。
堂空响棋子，盏小聚茶香。
兴尽扶藜去，斜阳满画廊。
溪亭
林景熙（宋代）

清秋有馀思，日暮尚溪亭。
高树月初白，微风酒半醒。
独行穿落叶，闲坐数流萤。
何处渔歌起？孤灯隔远汀。
寄远曲 其二
宋濂（明代）

忧心不可写，天际望归舟。江长望不极，更上一层楼。
送别
高适（唐代）

昨夜离心正郁陶，三更白露西风高。萤飞木落何淅沥，

此时梦风西归客。曙钟寥亮三四声，东邻嘶马使人惊。

揽衣出户一相送，唯风归云纵复横。
期秦伯镇不至
蔡襄（宋代）

高人怀真趣，每欲弃禄仕。
超然外造化，那复顾妻子。
有田给饥寒，有路出生死。
傥得自由身，休随荣利起。
或闻毫郊涝，族大无余米。
且持州绂去，官廪尚可指。
何时当归来，焚香朝玉几。
龙眼
李刘（宋代）

绛衣摇曳绽冰肌，依约华清出浴时。
何物鸦儿驱不去，前身恐是食酥儿。
句
浦广（宋代）

长松乔木倚空斜，六六峰前帝子家。
念奴娇 其二 感怀呈洪守
刘仙伦（宋代）

吴山青处，恨长安路断，黄尘如雾。荆楚西来行堑远，北过淮堧严扈。

九塞貔貅，三关虎豹，空作陪京固。天高难叫，若为得诉忠语。

追念江左英雄，中兴事业，枉被奸臣误。不见翠华移跸处，枉负吾皇神武。

击楫凭谁，问筹无计，何日宽忧顾。倚筇长叹，满怀清泪如雨。
送刘茂实赴连江丞二首 其一
许及之（宋代）

三山七闽右，千竹二松间。官地今为乐，官名丞更閒。

离支明夏谷，格磔响秋山。收拾吟哦课，湘中寄一斑。
巧松
华岳（宋代）

赤子亲曾约子房，阿谁培植到横岗。
向人面面皆奇巧，廓庙如何作栋梁。
再和村边解嘲
郑清之（宋代）

暖足番君老更便，摩挱笑问阿婆年。
聊吟夜月移花影，肯向春婆逐柳绵。
自有散花居丈室，何妨姹女共壶天。
铅华列屋诸君事，乞与寒梅了世缘。
南洋贼
卢若腾（明代）

可恨南洋贼，尔在南、我在北，何事年年相侵逼，戕我商渔不休息！

天厌尔虐今为俘，骈首叠躯受诛殛。贼亦哗不惭，尔在北、我在南，屡捣我巢饱尔贪，掳我妻女杀我男。

我呼尔贼尔不应，尔骂我贼我何堪。噫嘻！晚矣乎！

南洋之水衣带迩，防微杜渐疏于始；为虺为蛇势既成，互相屠戮何时已。

我愿仁人大发好生心，招彼飞鸮食桑椹。
题华阳寺石洞
徐贯（明代）

自从太古开石室，神功巧设非人力。气通沧海六月寒，风雷不动云常湿。

我来偶尔憩烦襟，顿觉清风生两腋。便欲借鹤凌紫虚，奈此苍生未苏息。
句 其一
曾肇（宋代）

岩岩九门深，日举费十万。忽于泥滓中，得列方丈案。

腥咸置齿牙，光彩生顾眄。从此辱虚名，岁先包橘献。

微生知几何，得丧孰真赝。玉食有云补，刳肠非所患。
许硕人挽诗
洪适（宋代）

敬兰光相阀，采藻助儒宗。偕老金犀贵，增封石窌重。

川深双剑合，壤吉万家容。遥想铭旌举，悲风喝雾松。
偈十六首
释行瑛（宋代）

提智慧剑，破烦恼纲。
拔生死类，置涅盘宅。
空却魔王窟穴，埽荡恶趣关防。
开拓般若封疆，滋长菩提种性。
与么作用，与么建立。
象驾峥嵘谩进途，谁见螳蜋能拒辙。
杨柳枝二十韵
白居易（唐代）

小妓携桃叶，新声蹋柳枝。妆成剪烛后，醉起拂衫时。

绣履娇行剪，花筵笑上迟。身轻委回雪，罗薄透凝脂。

笙引簧频暖，筝催柱数移。乐童翻怨调，才子与妍词。

便想人如树，先将发比丝。风条摇两带，烟叶贴双眉。

口动樱桃破，鬟低翡翠垂。枝柔腰袅娜，荑嫩手葳蕤。

唳鹤晴呼侣，哀猿夜叫儿。玉敲音历历，珠贯字累累。

袖为收声点，钗因赴节遗。重重遍头别，一一拍心知。

塞北愁攀折，江南苦别离。黄遮金谷岸，绿映杏园池。

春惜芳华好，秋怜颜色衰。取来歌里唱，胜向笛中吹。

曲罢那能别，情多不自持。缠头无别物，一首断肠诗。
悼秦医
刘克庄（宋代）

最晓阴阳证，于身独不灵。
有妻持旧肆，无子学遗经。
虫蚀抄方箧，莎生晒药庭。
城中医绝少，堪惜尔雕零。
如梦令（同官新得故官故姬）
吕胜己（宋代）

王谢堂前旧燕。毕意情高意远。只恐宠恩深，后会不教人见。深劝。深劝。不枉追欢一遍。
重阳前一日憩瓜州息浪庵侯风 其二
陈仁锡（明代）

西望五州呼冶净，高僧破衲共衾裯。三山宝刹朝阳供，一水甘衾吸浪收。

客去客来逢九日，寻花寻酒触虚舟。老僧夜夜持龙咒，入定何妨云海游。
宿柳子观音寺
张耒（宋代）

黄尘满道客衣穿，古寺荒凉暂息肩。
倦体收来便稳榻，汗颜濯去快寒泉。
野僧治饭挑蔬至，童子携茶对客煎。
夜久月高风铎响，木鱼呼觉五更眠。
古断肠曲三十首
周端臣（宋代）

蜂蝶飞飞春事忙，暖风池馆百花香。
连花折得青梅子，怕触心酸不敢赏。
傲暑栖霞洞
李彦弼（宋代）

嵌窦栖霞，𠿕𧇠转杓。左骖鸾翼，右耳凤箫。爽排酷烈，境邈氛嚣。

静者多妙，于焉消摇。
父执德化陈宰叔高槩寄诗和之
王迈（宋代）

欲作好官易，与时同俯仰。欲作好人难，前修严矱矩。

马安为巧宦，孔光位宰辅。贻臭汗青中，诟骂之所聚。

胡威清比父，魏谟直肖祖。世家有若人，百不一二数。

夫君少壮时，笔力迫韩杜。晚岁宰一同，治最方卓鲁。

中都清要官，唾手可搏取。径挂神武冠，去国身如羽。

隐几挹青山，称觞环綵舞。导养学熊鹤，铅汞成龙虎。

妙香参鼻观，虚白生灵宇。兴来耸文笔，象物蒙藻黼。

客至开香醪，鲸量少俦伍。我登清风堂，人今道则古。

敬宣与狎崇，所择听张禹。
赠辟疆
强至（宋代）

人讥徐子迹飘零，我爱文章辅六经。
大笔疑争造化力，幽吟难遁鬼神形。
良金纵毁刚无耗，宝剑虽埋气自灵。
进则皋夔退荀孟，莫容得丧扰中扃。
江城梅花引
刘埙（宋代）

江村烟雨暗萧萧。涨寒潮。送春桡。目断京尘，何日听鸾箫。金雀觚棱千里外，指天际，碧云深，魂欲飘。
薰炉炷愁烟尽销。酒孤斟、谁与招。满怀情思，任吟笺、赋笔难描。惆怅山风、吹梦老秋宵。绿漾湖心波影阔，终待到，借垂杨、月半桥。
蝶恋花 送荔裳入蜀，再用前韵
曹贞吉（清代）

濯锦江头涛作缬。万里蚕丛，重建相如节。渝唱巴童浑未歇。

一帘晓映峨嵋雪。

红湿海棠歌正阕。帽影鞭丝，点染三川绝。散发瞿塘清欲彻。

半轮流送平羌月。
袁起岩会饮湖上出示古刻酒罢各携桂花以归因
陈傅良（宋代）

湖光不动见鱼虾，败纸残编数十家。
岩桂丛中三四客，醉归人得一瓶花。
赠周信玉
卢琦（元代）

秦川周子衣冠胄，家世相传几百年。青草一庭香满屋，白岩万古势连天。

读书空谷人如玉，唤渡长江月在船。梦寄短檠疏雨外，诗成石涧古梅边。

忽惊紫气排云入，共喜清宵听雪眠。归去故人应问我，为言荒落尚依然。
丁亥重阳悼阵亡将士
张家玉（明代）

回首天涯忆故乡，忽惊节候又重阳。断肠何处啼猿月，警梦当阶唳鹤霜。

击楫几时清海浦，枕戈犹未扫欃枪。可怜多少英雄骨，空照黄花吐烈香。
亡原作忘，据四库本改友皇甫民望挽词 其二
邹浩（宋代）

超然遗象数，非古亦非今。过我每终日，惟君同此心。

绝编犹可续，折角竟难寻。已矣无由作，高山空自琴。
和王推官正月十三日游戒珠寺竹轩诗二首 其一
慕容彦逢（宋代）

谁种筼筜翠扫天，拟将风月度流年。当轩便是真如境，到岸何须般若船。
宿石瓮寺
卢纶（唐代）

殿有寒灯草有萤，千林万壑寂无声。烟凝积水龙蛇蛰，

露湿空山星汉明。昏霭雾中悲世界，曙霞光里见王城。

回瞻相好因垂泪，苦海波涛何日平。
次韵韩伯修学士读楞严见寄
释慧空（宋代）

琉璃瓮中走却鳖，惊起波斯一夜寻。
天晓不知何所见，大悲菩萨是观音。
全州观风楼
陈岘（宋代）

江源发蛮荒，来与湘灌遇。
交流趋城隅，清映日东注。
群山半楚越，驰骤若竞赴。
谯门百步南，楼堞此雄踞。
观风久标名，栋宇初改故。
极目渺塞岭，蔚起矗云雾。
千里耸翠碧，众水横练素。
古寺带林薄，渔艇依野渡。
村墟互隐见，风烟自朝暮。
东西亘井络，碁分杂营戍。
偶值丰登年，乐此保生聚。
秋风黄花天，良集盛簪屨。
肴觞固匪虔，藉此山水具。
登临方兴深，诸君幸少驻。
和通判九月望日始见菊花二首
陈襄（宋代）

灼灼秋英缀露华，白衣不见日空斜。
细看未减重阳泪，更晚犹胜二月花。
城里好山何处寺，门前多竹甚人家。
直须载酒频来赏，莫为衰迟便感嗟。
西崦
曾几（宋代）

一重仍一掩，少有外人知。
杖屦归来处，斜阳隐半规。
薄暮东牟道中有作
王世贞（明代）

策骑缘海壖，兴发遂忘疲。将晞九阳发，思振三神衣。

如何悲泉侧，阳乌欲罢飞。川后约其波，以待朱轮归。

柳色有遗景，梓里无停晖。空青就磨灭，光景向熹微。

二气既不分，吾人安敢违。改辔趣林薄，命烛叩衡扉。

有酒但为欢，无酒且息机。天鸡在东方，三鸣不须斯。

庶哉咸池浴，万象同赫羲。
菩萨蛮 寄远
吉珠（清代）

南天一雁飞无迹。美人斜背栏杆立。眉黛为君攒。暗将珠泪弹。

杆期今是否。又绿楼头柳。待月拨银筝。谁人知我情。
岁暮都门杂感
冯誉骢（清代）

朔风吹雪满天涯，腊鼓冬冬感客思。金尽偏多红白分，肠枯从少应酬诗。

数椽破屋聊容膝，一种閒情笑画眉。信是长安居不易，云山回首话归期。
跋周忘机画一首
刘克庄（宋代）

周郎词艺妙天下，似是诗家非画家。
宁与嵇公写琴操，不为盛尹作梅花。
刘希颜持节按县招维心舟中小酌次维心韵 其四
沈与求（宋代）

山林怀独往，图史纵旁搜。此士俗间忌，吾侪句里求。

大篇终寡和，小酌漫相酬。脚踏溪流乱，端能醒客愁。
隐静山
范成大（宋代）

五峰抱岩扉，千柱奠云壑。
荒原蕞尔县，有此宝楼阁。
维昔经营初，衣锡化双鹤。
杖头具只眼，矫矫云中落。
尊者一笑许，璇题照林薄。
庭柏有祖意，石泉韵天乐。
清簧转碧鸡，飞梭掷苍鹊。
号风饥虎怒，失木啼猿愕。
英游偶然同，吏檄乃不恶。
题名记吾曾，醉墨疥丹垩。
闻鄞兵入仙居二首
舒岳祥（宋代）

细雨残阳外，孤村乱水中。
饥年才半菽，白发听疏舂。
世事何曾了，吾生会有穷。
深衣敛形日，差我一枝筇。
吴灯两品最高
范成大（宋代）

镂冰影里百千光，剪綵毬中一万窗。不是齐人誇管晏，吴中风物竟难双。
秋宵辞
白玉蟾（宋代）

月华明如许，秋色清可掬。
小立西湖道，瀰漫芰荷绿。
人生真是梦，造物不可覆。
英雄受凄凉，娇騃饱粱肉。
湖山却是知，对人长青目。
访冯次冈林塘幽筑 其一
王渐逵（明代）

名苑三城著，君家质更清。回廊依绿树，曲洞际芳汀。

石发侵衣袂，山颜敞画屏。徘徊不忍去，呼酒入深更。
绍熙庚戍十月偕赵仲宗舜和潘谦之曾鲁仲游九
黄榦（宋代）

寒岩突兀山之阿，足履危磴攀藤萝。
岩下清泉响环佩，岩前古木交枝柯。
当中洞门忽开豁，上有石屋高嵯峨。
乾坤开关已呈露，换神守护频挥呵。
重门黯淡不可入，以火来照所见多。
出门水洞亦奇绝，神龙奋怒吞蛟兽。
胜景如此难重过，手倚石壁频摩挲。
安得雄思如悬河，长吟大咏仍高歌。
草
陈景沂（唐代）

江城滕阁倚空寒，鹤势骞飞远耐看。
旁列西山青玉案，高擎南浦白银盘。
摩挲王记犹无恙，拂拭韩碑尚未刓。
翻忆赏心亭下水，草洲埋没贮愁酸。
娟娟苧萝女二首寄李生时秋试罢归 其二
胡应麟（明代）

娟娟苧萝女，婉婉矜弱步。浣纱越溪上，西施屡回顾。

罗袜扬轻越，徘徊感行路。但持双明珰，赠君比纨素。

灼灼桃李华，尝恐瘁霜露。羞为倚门笑，宁为入宫妒。

亭亭处空闺，冉冉白日暮。
拟江令于长安归扬州九日赋
许敬宗（唐代）

本逐征鸿去，还随落叶来。菊花应未满，请待诗人开。
寄乌龙山贾泰处士
贯休（唐代）

庭果色如丹，相思夕照残。云边踏烧去，月下把书看。

涧水仙居共，窗风漆树寒。吾君方侧席，未可便怀安。
寄左军巡刘判官
欧阳修（宋代）

遥听洛城钟，独渡伊川水。绿树郁参差，行人去无已。

因高望京邑，驱马沿山趾。落日乱峰多，龙门何处是。
纪梦
涂楷（宋代）

拜伏庭前又一番，天书虽捧未容看。
南阳久作蟠龙卧，应为苍生起谢安。
洪帅陈阜卿寄笋
王十朋（宋代）

均是蓬山逸远官，梦中犹问竹平安。箨龙寄我知君意，要使刚肠饱岁寒。
诸公约会县中观灯不克赴既又见趣座中赋一章
徐鹿卿（宋代）

上元花市明如昼，良会应知臭味同。自笑无殽似坡老，岂能载酒过扬雄。

寒盟如我颜生赤，烧烛输君坐照红。莫忆绕梁声未断，且将诗酒谢春风。
送晁恭道侍郎守临川
曾几（宋代）

才猷表表自名卿，何况传家烜赫声。
道院老人真乃祖，雪堂高弟是诸兄。
一牛鸣地正接迹，五马行时尤见情。
拟岘登临试回首，小轩应记碧山横。
卧病集杜答黎信十首 其五
杨士奇（明代）

乡里衣冠不乏贤，煎胶续弦奇自见。前者途中一相见，去马来自不复辨。

令渠述作与同游，宿昔一逢无此流。
陆君实挽诗
汤炳龙（元代）

间关海岛岂谋身，婴臼存心力不能。
天上龙章空结梦，人间鱼腹了中兴。
英雄一死从君父，忠义遗编托友朋。
万里楚魂招不得，诗成惟有泪沾膺。
灌园
陆游（宋代）

少携一剑行天下，晚落空村学灌园。
交旧凋零身老病，轮囷肝胆与谁论？
宿张靖田家
元好问（金朝）

川涂尽坡陀，岭路入荒梗。微茫望烟火，向背得庐井。

残民安朴陋，倦客喜幽屏。儿童闻叩扉，租吏有馀警。

两崖纷丛薄，砂石立顽犷。湍流落空嵌，百折不容骋。

山深饶风露，夜气凄以耿。园花淡相望，边月空照影。

深居苦不早，素发忽垂领。谁谓林野人？兹焉惜清景。
书怀
曹松（唐代）

默默守吾道，望荣来替愁。吟诗应有罪，当路却如雠。

陆海傥难溺，九霄争便休。敢言名誉出，天未白吾头。
上睦州刘工部 其二
韦骧（宋代）

桐庐古郡压乌龙，潇洒佳名信不空。傲世曾栖隐君子，谪官多属钜贤公。

连云城郭残秋外，近水楼台返照中。太守公馀登览胜，始知天意养其衷。
点绛唇 初夏园居和俶殷韵
叶大庄（清代）

一派红荷，前头一派黄金柳。梅炎难受。又试轻纨手。

六柱油篷，写入图中否。家居久。雨声穿牖。梦在吴淞口。
次韵致政中散
文彦博（宋代）

承枉安车访孟津，披云喜睹旧风神。昔年交会心相契，今日朋从意转亲。

华发并蒙难老福，清樽莫作独醒人。高门积庆簪缨盛，世上尊荣孰比伦。
春旱忽两五绝
刘克庄（宋代）

秧愁晴暴死，花怕两摧残。
野老非常惧，天公不自安。
别拟太上皇帝挽歌词六首
范成大（宋代）

敛福开皇极，储祥握赤符。
寇降千貐貐，胡拜两单于。
洗甲民安枕，垂衣国覆盂。
有生何以报，寿域互绵区。
将别故居迁小山堂之西偏感赋 其三
庄宇逵（清代）

小山丛桂正舒葩，金粟香中住未差。直以卜邻方买宅，却缘久客便移家。

几年敝帚金犹享，一片青毡鬓已华。拟学闭门生计拙，梅花时节又天涯。
又用前韵谢叶宰
黄榦（宋代）

明招古木叶千层，山自浮云溪自横。
春树莺藏无觅处，遗编灯火屡吞声。
过永福精舍有怀仲白二首
刘克庄（宋代）

一树梅花掩旧居，主人仙去客来疏。
白头留得吟诗友，每见郎君勉读书。
食猫笋
方岳（宋代）

此君乃有宁馨儿，犀角丰盈玉不如。
老去烟姿元耸壑，生来风骨已专车。
诗肠惯识猫头笋，食指宁知熊掌鱼。
莫遣匆匆上竿绿，一春心事政关渠。
夜泊法忍寺
赵孟坚（宋代）

秋泊禅扉夜，清吟入兴频。
风生水鳞甲，云放月精神。
禅有机锋祠，诗无句法新。
旧题寻不见，吹遍壁间尘。
恋绣衾
吴文英（宋代）

频摩书眼怯细文。小窗阴、天气似昏。兽炉暖、慵添困，带茶烟、微润宝薰。

少年娇马西风冷，旧春衫、犹涴酒痕。梦不到、梨花路，断长桥、无限暮云。
十二时 其十
释咸静（宋代）

日入酉，残霞返照门前柳。无声一曲牧童归，背跨牛儿师子吼。
秋晚泊石头驿有寄
贯休（唐代）

萧索漳江北，何人慰寂寥。北风人独立，南国信空遥。

烧坞新云白，渔家众木凋。所思不可见，行雁在青霄。
靖通庵歌
张继先（宋代）

吾结草庵山之中，旁人笑我名靖通。
都来方寸闲田地，大包世靖同虚空。
我庵非通亦非靖，玲珑八面无形影。
盈虚消息任天机，庵内主人都不省。
有时风雪三冬天，山前尽日无人烟。
顽空墨黑昼如夜，庵中光耀长周圆。
有时风雷平地起，山沉江涌流云气。
龙吟虎啸万形喧，庵内情缘无止起。
环庵松竹连天青。冬不悴兮春不荣。
人来谩笑庵居苦，彻骨贫来彻骨清。
清贫生理十分好，翻忆朱门多饿殍。
君能认得自家珠，终身岂羡他人宝。
庵似身兮主似心，欲明庵主须参寻。
驴胎马腹河沙梦，那知铁矿藏精金。
高著眼睛速下手，只今觅取无中有。
言穷理绝妄缘空，无毛狮子撩天吼。
庵前大厦皆蘧庐，知音有几同神仙皆此出。
浮手短景甚悠悠。一切庵坏便须休。
溥劝吾门诸学者，不昧此庵须早修。
杜侍郎挽词三首
陈师道（宋代）

骥騄方怀远，松筠忽有秋。
雍容名士数，终始法家流。
凛凛惊千载，堂堂閟一丘。
能令羊季子，不肯过西州。
汉宫词三首
曹勋（宋代）

夜漏沉沉度建章，千门万户锁深房。
入宫不识君王面，犹被傍人妒晓妆。
偈颂一百零一首
释慧性（宋代）

春雨如膏，春云如鹤。
客从天外来，正是魔王脚。
阃外威權，麒麟万里何抅束。
肥马辘辘，瘦马辘辘。
日逐忙忙等闲过，些儿毒气谁轻触。
游仙
邹登龙（宋代）

人命如朝露，寿非金石坚。
安得傅六翮，飘飘凌紫烟。
夕梦一道士，羽衣何翩跹。
邀我与之去，同上扶桑巅。
道遇青童君，授以东华篇。
读之三百遍，忽右骨已仙。
道士复谓我，玄诀未可传。
赐我以琼浆。饮之享遐年。
明发寂无睹，孤鹤翔九天。
拟古诗二十首 其五
杨起元（明代）

海上三神山，虚无切太清。黄金装宫阙，白玉三重城。

非丝复非竹，音响何泠泠。谁能为此曲，无乃安期生。

凤凰舒羽仪，玄鹤集云亭。身世在何许，耳目殊音形。

长跽谢仙翁，下界俱含情。何当三万里，随风送天声。
法华寺
曾源昌（清代）

路转幽篁里，逶迤匝浅苔。刺桐将合抱，香檨未成胎。

楼耸悬钟鼓，庭荒辟草莱。烧檀飘户外，啼鸟傍林隈。

离德昭金殿，禅心悟劫灰。虽多收败叶，渐欲变枯荄。

观射亭犹在，息机人未回。无心溪水去，有意野云来。

残蕊风轻剪，寒炉火欲煤。村烟空处渡，野色望中开。

谁展挥毫手，同倾瀹茗杯。犹迟辞丈室，相顾两无猜。
菊畹秋香
陈杰（宋代）

金茎余孤标，青女满杀气。
随地堪百畦，流芳亦千岁。
致政孙大夫挽词
韦骧（宋代）

荣养如公世所稀，薤歌今日勿深悲。生封郎位腰金贵，老向仙乡拥节随。

积德已酬高闬志，遗踪何愧北山移。义方有子声华重，千古灵丘起后思。
水阁偶成二首
蔡戡（宋代）

小阁枕横塘，荷花渡晚香。
月华秋更白，水气夜偏凉。
地僻人稀到，心閒梦亦长。
北窗聊寄傲，身世两相忘。
郴江百咏并序·香泉
阮阅（宋代）

僧舍灵源静不流，只供斋钵与茶瓯。
直应老衲投薰陆，石罅云根久未收。
空村
刘克庄（宋代）

弃置在空村，浮名岂复论。
因思戎服窄，方悟緼袍尊。
城远鸡司晓，家贫犬守阍。
常怜刘越石，辛苦戌并门。
老熊
方岳（宋代）

看书之眼看山脚，二事俱妨可奈渠。
药自不能专忌蟹，酒吾甚爱未浮蛆。
处人间世每如此，微造物游谁与居。
衰病老来常熊耳，莫教左右手孤予。
摸鱼儿（赋云束楼）
刘辰翁（宋代）

更比他、东风前度，依然一榻如许。深深旧是谁家府，落日画梁许语。帘半雨。记湖海平生，相遇忘宾主。阑珊春暮。看城郭参差，长空淡淡，沙鸟自来去。

江山好，立马白云飞处。秦川终是吾土。登临笑傲西山笏，烟树高高杜宇。君且住。况双井泉甘，汲遍茶堪煮。歌残金缕。恰黄鹤飞来，月明三弄，仍是岳阳吕。
槟榔俗语
佚名（两汉）

槟榔扶留，可以忘忧。
种蒲
陆龟蒙（唐代）

杜若溪边手自移，旋抽烟剑碧参差。

何时织得孤帆去，悬向秋风访所思。
题净空泉二首
周紫芝（宋代）

谁穿巨石贮清泉，不见超公旧讲筵。龙伴白云归宝藏，鱼随流水下春田。
古蟾宫·元宵
王磐（明代）

听元宵，往岁喧哗，歌也也家，舞也也家。听元宵，今岁嗟呀，愁也也家，怨也也家。那里有闹红尘香车宝马？祗不过送黄昏古木寒鸦。诗也消乏，酒也消乏，冷落了春风，憔悴了梅花。
徐师垕广行家集定价三百
叶适（宋代）

徐照名齐贾浪仙，未多诗卷少人看。
惜钱嫌贵不催买，忽到鸡林要倍难。
寄简欧阳伯威刘伯山
赵蕃（宋代）

问讯穷冈病主人，若为买得竹溪邻。
是中剩有堪诗处，恨不与之相主宾。
饮叶氏园亭不觉大醉欹侧诗呈德茂仰这并简二
王洋（宋代）

步入青冥路渺赊，岚我四面照流霞。
相公未许归旄节，旅客还流看物华。
不独衰肠难胜酒，自缘饥眼乍看花。
醒流知免污茵席，端为勤劳不驾车。
九仙岩
阮之武（宋代）

野老相传有九仙，尝游此地忽升天。霓旌鹤驭今何在，千古空岩锁暮烟。
岳麓寺 其二
严粲（宋代）

吟到湘江倚钓篷，秋风日日望空濛。偶来上到阑干处，却指孤城夕照中。
小铜屏铸渊明归去诗并坡和章以赠子华侑以绝
陆文圭（元代）

五斗区区肯折腰，眉山早计不如陶。
小屏一枕不乡梦，五柳门前月正高。
喜洪君畴除工侍内制
刘克庄（宋代）

热官不拜意何如，诏改冬卿眷礼殊。
保晚节香似公少，问今日愈造朝无。
儒绅易以黄金带，宫锦加诸白布襦。
直待铺张太平了，却寻北阜与东湖。
过零壁张氏园三首
曾巩（宋代）

秫地成来多酿酒，杏林熟后亦留钱。
不须置驿迎宾客，直到门前系画船。
蓝田溪杂咏二十二首。石井
钱起（唐代）

片霞照仙井，泉底桃花红。那知幽石下，不与武陵通。
偕同人散步
毛序（清代）

残红委烟水，潭深渌更净。临流弄清泚，须眉淡相映。

泠然洗我弄，迥绝非人境。鯈鱼从容游，鸥鸟度明镜。

物我两俱忘，不减濠梁兴。回首林丘间，闲房一声磬。
诵陆厥李夫人歌因效其体咏汉武
徐祯卿（明代）

郁金臂上香，龙烛帐中光。
昔时愁夜短，今时怨夜长。
长夜怨，彻旦思。
情漠漠，魂离离。
新宫夜雨生香草，故苑秋风销桂枝。
欣见帷中步，翻成梦里悲。
题宫意图
倪仁吉（清代）

调入苍梧斑竹枝，潇湘渺渺水云思。
听来记得华清夜，疏雨梧桐独坐时。
黄金
刘攽（宋代）

黄金能成不愿铸，封侯可得差有求。小来一意今白首，世事万变都无谋。

诗书已废徒博弈，交友益落空沈浮。江湖渔钓足自给，拂衣归去营扁舟。
独吟
盛旷（明代）

刊名紫简群魔宾，扶桑暘谷奏玉晨。
控驾三素辅翊宸，敢忘南岳魏夫人。
嗅梅
范成大（宋代）

雪意勒花愁未解，背阴一朵寒先退。
东风还是去年香，不比人心容易改。
宿酒瞢腾正耐春，花枝人面两时新。
相看好作风流伴，只恐花枝却妒人。
句
罗君章（魏晋）

赤岸若朝霞。
怀彦肃二首 其二
彭炳（元代）

三年不见琼花树，修竹长松独倚楼。一片白云东海上，又随春雨过扬州。
铁棋仙迹
朱子春（清代）

洞府何年橘叟来。就中亭阁好安排。迎门道士閒如寄，弹局神仙去不回。

烟火万家环县郭，河流终古抱山隈。苍茫陵谷增人感，石壁题诗扫绿苔。
和查仲文雪中即席所赋
张栻（宋代）

方帽冲泥有客来，九衢俗眼莫惊猜。
一樽相对十年外，两脚新惊万里回。
壮志未随衰鬓改，孤怀良为故人开。
雪中细放梅花发，不用匆匆羯鼓催。
春阴
梅尧臣（宋代）

云压花房冷，风开柳絮迟。
幽人宿酲在，静馆昼眠时。
欲雨天无雨，将丝鬓未丝。
孔融过五十，岁月已堪悲。
閒十咏
仇远（元代）

鸟雀喧秋未肯栖，狂风吹树影离披。
屋边尚有斜阳在，更看山人一局棋。
夏五园亭对雨漫成六首 其六
俞德邻（宋代）

有酒能浇磊磈胸，人生何处不从容。横飞辽海成孤鹤，老死南阳亦卧龙。

习静一丘聊自足，逢时万户莫先封。梧楸门巷将迎少，涧曲分畦学老农。
雪霁和智叔次诸郎曹韵二首 其二
薛季宣（宋代）

同云起飞絮，忽作无意晴。梦破客愁绝，魂销天夜明。

闻鸡悲壮节，哀雁切乡情。夜静群动息，空床时自惊。
知州厅杏花昨日烂漫录事院今日零落唯副使公
王禹偁（宋代）

知州宅畔繁如雪，录事厅前落似梅。
副使官闲花亦冷，至今未有一枝开。
师安抚生日
晁公溯（宋代）

鼻祖贻谋远，承家积庆长。青箱元不坠，玉树久逾芳。

气验三嵎秀，祥占五世昌。向来蜀父老，久忆汉文章。

试问风骚将，谁登翰墨场。浮云玉垒变，秋草墨池荒。

大雅沦金石，斯文厌秕糠。九成方命舜，三变必兴唐。

东壁初观象，南箕果降光。终当荐清庙，始验出昆冈。

世喜韶音在，人皆肉味忘。遥闻望帝国，重立郑公乡。

议论看前辈，春秋守素王。谈经追服杜，下笔逼班扬。

价重连城璧，功高治水航。词源倾滟滪，才刃剧干将。

思涌辞穿月，文成字挟霜。高明齐日观，豪健敌风樯。

不但垂金薤，方期兆玉璜。径宜排稷下，不用奏阿房。

退草三千牍，深窥数仞墙。多闻正科斗，博识辨商羊。

乡党尊王烈，交游说郑庄。弦歌化邹鲁，文物见成康。

壮岁观周乐，昭时笑楚狂。风尘天下辙，日月魏中梁。

星列桥门外，霜寒璧水傍。应书随汉传，鼓箧上虞庠。

大策先多士，高谈兀老苍。诸儒甘折角，宗伯许升堂。

擢秀联龙虎，凌霄翳凤凰。西黉聊偃息，北海暂徊翔。

绛帐师儒室，青衿弟子行。至音消郑卫，俗学起膏肓。

德业方天纵，才名故日彰。筑岩宜梦说，负鼎可干汤。

宪古兴华旦，蒐儒列奉常。鲁宫传礼乐，赵铎应宫商。

金纳诸侯酎，郊崇上帝觞。朝仪修草具，庙乐纪芝房。

方刺封中制，将分岱岳祊。守邦严典礼，范俗正堤防。

恩赐尚书舄，班齐骑省郎。明光联执戟，建礼入含香。

鸣玉趋文陛，垂绅拱御床。天临豸冠动，风凛兽樽凉。

禁省吟红药，朝廷少皂囊。忧时惟贾傅，疾恶甚张纲。

伏阁曾留谏，埋轮讵畏强。忠言深慷慨，直气欻飞扬。

屡乞开宣室，常思请尚方。马皆贪立仗，凤独见朝阳。

直道难容黯，群臣惜渡湘。虚心忘宠辱，知命信行藏。

徼道森长乐，周庐肃未央。赘衣重入侍，交戟俨开张。

地有长城固，时无宝瑟僵。鸣銮思禹穴，飞旆入雷塘。

仗狩崆峒远，旌垂少海黄。方资清宿卫，乃遽释轩裳。

负郭俄回驾，专城再耀铓。化移江北枳，讼决召南棠。

已去浮江虎，潜躯避境蝗。使车更刺举，夷路看腾骧。

未即归前席，还闻出护羌。不通五尺道，坐富十年粮。

念昔东南帝，多兴楚越疆。聚星占晋国，厌气走秦皇。

往者何劳继，今王未易量。布书垂象魏，仄席在岩廊。

大业虽中偾，神谋正外攘。会须擒颉利，方拟殄烧当。

宇宙依秦树，山河接汶篁。再令宫禁肃，必赖股肱良。

岂久留乘塞，行看入奉璋。无安都护府，亟趣舍人装。

有客弹长铗，终年窃太仓。乘龙安敢望，飞凤果为祥。

贪禄难投帻，登堂阻奉觞。遥期千岁寿，坐见海生桑。
满庭芳（戊辰上元黄子余席上，时未有月）
王庭（宋代）

宿雨初收，晚风微度，万家帘卷青烟。暗尘随马，人物似神仙。试问天公借月，天须放、明月教圆。应移下，广寒宫殿，灯火接星躔。

卢川。元古郡，当时太守，宾从俱贤。到如今井邑，歌吹喧阗。花下红妆卖酒，时相遇、曲水桥边。谁知道，山城父老，重见中兴年。
塞下曲
霍总（唐代）

曾当一面战，频出九重围。但见争锋处，长须得胜归。

雪沾旗尾落，风断节毛稀。岂要铭燕石，平生重武威。
春残次韵张叔元
王之道（宋代）

乱红狼籍紫苔斑，帘捲东风雨脚残。
蜀酒渐宜消昼永，单衣犹觉怯朝寒。
玲珑有客双摇辔，矍铄何人一据鞍。
芍药酴醿晴更好，劝君休作梦中看。
凤栖梧（癸未生日·五之四）
张纲（宋代）

老去光阴惊掣电。生长元丰，试数今谁健。多谢天公怜岁晚。清时乞得身闲散。

忆昔生朝叨睿眷。台馈颁恩，内酒当筵劝。今日衰残欢意鲜。举杯目断尧天远。
四月十六夜月蚀
仇远（元代）

盛服拜清夜，中庭朝太阴。
凡来仰天者，俱有爱君心。
目断山河影，耳闻钟磬音。
还光俄顷易，涕泗漫沾襟。
游慈云似龄叟
陈著（宋代）

我来景照堂，主人一笑领。
蔬筍充我饥，芎朮疗我病。
坐久不知晚，留以夜榻并。
世事方东流，人情入西暝。
兹逢岂假合，如形有随影。
不言自相知，无味足隽永。
潜远意悠悠。披仰心炯炯。
顾我为何人，古今两照映。
余言不可写，手拍阑干猛，
云飞风满山，万动归一静。
渔父·云溪湾里钓鱼翁
张志和（唐代）

霅溪湾里钓鱼翁，舴艋为家西复东。
江上雪，浦边风，笑着荷衣不叹穷。
挽胡季昭 其二
李庭芝（宋代）

玉李当春孟，公书以讣闻。但期同气骨，不作异乡坟。

岂料鳞音后，俄传蝶梦云。想教宁越水，恨不识朱云。
送陈同父
张镃（宋代）

事因前定漫驱驰，谙尽人间合似痴。
万卷经纶大儒业，一生忠愤上天知。
长安又见垂杨老，淮甸将兴故因悲。
鸡彘竹篱归梦否，会閒方称是男儿。
月波楼
叶适（宋代）

下林百果春自花，屋藏汀阴泉着沙。
光风腻雪谁汝惜。繁红蜜着空欹斜。
爱君楼高出江上，百里江山开四向。
峻屏森耸远更寒，纹练萦回静犹浪。
孤潮夜卷四头来，海门推出冰崔嵬。
岂知星河遭映夺，只使鹳雀常惊猜。
此村风俗淳且鲁，接树移花今复古。
劝君种学化儿孙，不须贮妓呈歌舞。
宿钱塘尉廨
黄庭坚（宋代）

平湖绕舍山无盗，官事长闲俸有金。
安得终身为御寇，不辞儿女作吴音。
分题得金山晓钟送金瓒归娄东
王贞庆（明代）

孤刹天心起，疏钟月下鸣。
沉沉催曙色，隐隐带潮声。
近渚鸥群散，空林鹤梦惊。
扁舟有归客，欹枕不胜情。
光山道中
黄庭坚（宋代）

客子空知行路难，中田耕者自高闲。
柳条莺啭清阴里，楸树蝉嘶翠带间。
梦幻百年随逝水，劳歌一曲对青山。
出门捧檄羞闲友，归寿吾亲得解颜。
常思惟大士赞 其八
释居简（宋代）

万窍不风，千波弗澜。天低月高，山深水寒。普门无路入，终始不曾关。
还丹复命篇 其三十
薛道光（宋代）

天地相交由否泰，屯蒙气候互相通。一夫一妇资天地，三女三男合始终。
赠圭公杲公四首 其三
吕本中（宋代）

杲固昔所熟，圭亦旧闻名。江西一聚首，遂宽南去程。

扫除文字习，追寻香火盟。期君向此道，隐若一长城。
行乐昌乱山中
简钧培（清代）

境僻斧声绝，天高入影微。乱峰青不断，孤树绿无依。

踪迹惭蓬转，逍遥羡鸟飞。山腰有茅舍，补屋待云归。
柳桥秋夜
陆游（宋代）

帝青万里月轮孤，扫尽浮云一点无。
正是吾庐秋好夜，上桥浑不要人扶。
诉衷情
晏几道（宋代）

御纱新制石榴裙。沈香慢火熏。越罗双带宫样，飞鹭碧波纹。

随锦字，叠香痕。寄文君。系来花下，解向尊前，谁伴朝云。
候风南浦连日苦热
罗钦顺（明代）

南浦逶迤绿树多，万艘环系水无波。喧声不觉催人老，美景其无执热何。

河朔芳樽空往事，郢中白雪漫高歌。十年尘垢纷盈爪，聊就深清试刮磨。
居官
俞桂（宋代）

幸喜居官事不多，庭空吏散雀堪罗。
近来转觉诗朋少，谁肯高轩为我过。
同滕推游朱绯堂二首
许月卿（宋代）

此翁有山癖，曾此梦魂惊。
慷慨思逾淡，郊行酒易醒。
石苔和梦湿，归棹载诗轻。
回首暮云碧，两贤水碛行。
送李应中检校江西
卢亘（元代）

故人昔御南风来，今年便逐轻鸿去。短亭古堠不记人，依旧青天覆长路。

马鸣日落风萧萧，九月飞霜催柳条。出门相顾仰天笑，胸中直气干云霄。

莫恨江山连百越，自有清游醒诗骨。都将万事付无心，徐孺亭前钓秋月。
追和柳子厚二诗 其二 饮酒
谢薖（宋代）

世故不料理，万事付一樽。呼宾陈肴蔌，乃尔不惮频。

秩筵初严冷，稍稍笑语喧。有如邹子律，能回寒谷温。

朱颜挽不住，雪鬓日夜烦。人生行乐耳，恽也亦至言。

哀哉独醒人，憔悴拾兰荪。宁知阿堵中，端有妙理存。
次韵刘韶美大风雨坏门屋
范成大（宋代）

云烟挥翰墨池翻，缃缥如山昼掩关。
已许六丁收散落，只愁雷电费墙藩。
昌邑道中和张謇
周家禄（清代）

芙蓉城北旧台池，贪看风光上马迟。出郭泉声新雨后，过河山色夕阳时。

闲寻题字知曾到，坐论人才醉不辞。莫对庭柯感摇落，拂床仍有柳丝丝。
江宁夹口二首
王安石（宋代）

锺山咫尺被云埋，何况南楼与北斋。
昨夜月明江上梦，逆随潮水到秦淮。
深冬积暖乍寒
曾丰（宋代）

冬令将终尚未霜，伏阴犹强逊愆阳。
连旬逗暖日骄放，半夜邀寒风怒张。
虫不开关平引退，木无背本隐归藏。
道消固自有时长，世事那由得汝忙。
和无在悼惠书记 其一
释慧空（宋代）

惠初不死而言死，空本无情似有情。手把遗书一挥泪，秦溪三夜雨连明。
一剪梅 折梅
周贻繁（清代）

傲骨棱棱缀玉英。见自山城。供向书城。误揉琼蕊碎无声。

香满云屏。春满云屏。

手把疏枝气味清。藉尔幽情。助我诗情。素娥移照小窗明。

月也怜卿。灯也怜卿。
得昌平杨小竹书
杨巍（明代）

双鱼遥寄自昌平，别后谁堪春草生。记得去年风雪夜，王村寺里送君行。